Gatens advokat

***Gatens advokat*** (engelsk originaltittel: ***The Street Lawyer***) er en roman fra 1998 av den amerikanske forfatteren John Grisham, utgitt i USA av Bantam Books. Dette var Grishams niende roman.

Boken kom ut på norsk i 1999, oversatt av Per Lorentzen og utgitt av Egmont Hjemmets Bokforlag.

## Handlingsreferat
En uteligger tar heisen opp til kontorene til advokatfirmaet Drake & Sweeney i Washington D.C., sammen med en av firmaets advokater, som er bokens fortellerstemme. Fortelleren går først ut av heisen, og har akkurat rundet et hjørne da han hører et skudd fra resepsjonen. Det viser seg at uteliggeren har med seg en pistol, som han bruker til å ta flere av de ansatte i advokatfirmaet som gisler. Så avslører han at han også har tapet tolv dynamittgubber fast til kroppen, under frakken sin. Gisseltakeren stiller gislene nærgående spørsmål om hva de betalte for dagens lunsj, hvor mye de tjente siste år, og hvor mye av inntekten de ga til veldedighet. Han forlanger å få hentet opp alle gislenes selvangivelser fra foregående år, og en etter en konfronterer han selvangivelsens eier med hvor mye de tjente og hvor lite de har avsett til å hjelpe folk i nød. Et par ganger stiller han et spørsmål som forvirrer gislene: «Hvem er det som står for utkastelsen?»

I forbindelse med at det skal leveres mat inn til mannen med pistolen og gislene hans, blir gisseltageren skutt og drept av en av politiets skarpskyttere. Men fortelleren, advokat Michael Brock, bestemmer seg for å undersøke uteliggerens forhistorie. Han finner frem til et rettshjelpsenter kjent som «14th Street Legal Clinic», hvor han møter senterets direktør, Mordecai Green. Senteret har som formål å gi rettshjelp til samfunnets fattigste.

Brock finner ut at Drake & Sweeney hadde sørget for å få godkjennelse til et byggeprosjekt som ville innebære riving av en provisorisk innredet boligblokk – egentlig en gammel lagerbygning med skillevegger av kryssfinér. En rekke tidligere hjemløse familier hadde flyttet inn der, og betalt leie til en tidligere hallik som etter alt å dømme eide bygningen. Siden beboerne hadde betalt leie, hadde de status som leietagere og ikke husokkupanter. Derfor hadde de hatt juridisk rett til å få overprøvet utkastelsesordren de hadde mottatt. En av partnerne hos Drake & Sweeney hadde sørget for at disse rettighetene ikke ble respektert, fordi advokatfirmaet kunne tjene mye penger på det nye byggeprosjektet. Dermed ble alle leietakerne ulovlig kastet ut midt på vinteren, noe som resulterte i at en hjemløs familie døde.

Etter møtet med Green kjører Brock rundt på måfå til han antar at kontorlokalene til Drake & Sweeney vil være nær folketomme. Der logger han seg inn på firmaets nettverk og begynner å kartlegge forbindelsen mellom hans egen arbeidsgiver og byggefirmaet som stod bak det store byggeprosjektet Green hadde nevnt. Blant annet finner han dokumentasjon på at gisseltageren var en av leietagerne i lagerbygningen Green fortalte om. Brock kjenner ikke advokatkollegaen som hadde ansvaret for klientforholdet til byggefirmaet, men oppsøker ham og stiller konfronterende spørsmål om hvorvidt de har kastet ut husokkupanter eller leietagere. Da Brock ber om å få se sakspapirene, reagerer kollegaen på en måte som bare styrker Brocks mistanke om at prosessen ikke gikk riktig for seg.

Jo mer han avdekker, jo sterkere blir Brocks overbevisning om at han ikke kan bli værende hos Drake & Sweeney. Han slutter der, og får begynne som rettshjelper i senteret til Mordecai Green – noe som er adskillig lavere betalt. Brocks ekteskap ender i skilsmisse. Så møter han Ruby, en kvinne som har kommet til senteret for å få hjelp til å få tilbake sønnen hun mistet omsorgen til på grunn av rusproblemer. Han får Ruby til å innse at hun må bli rusfri om hun skal ha håp om å få lov å se sønnen igjen, og tar ansvaret for å hjelpe henne med å få plass på en avvenningsklinikk. Slik møter han Megan, som arbeider med rusomsorg, og innleder et forhold til henne.

Etter at Brock sa opp hos Drake & Sweeney har firmaet vært etter ham med påstander om tyveri og brudd på god advokatskikk. De sørger for å stikke kjepper i hjulene på ham og hans nye arbeidsgiver, blant annet ved å få politiet til å gjennomføre ransakelser på rettshjelpsenteret. Til sist anlegger rettshjelpssenteret et søksmål mot firmaet og dets forretningspartnere. Firmaet inngår en avtale hvor Brock får advokatlisensen sin midlertidig suspendert, samtidig som Drake & Sweeney går med på å betale en større sum penger og å sparke advokaten som opptrådte i strid med loven på en slik måte at en småbarnsfamilie døde.

## Rollefigurer
* Michael Brock – en ung advokat i det store advokatfirmaet Drake & Sweeney.
* Polly – sekretæren til Michael Brock
* DeVon "Mister" Hardy – en hjemløs mann som tar en rekke gisler hos Drake & Sweeney.
* Mordecai Green – direktør for et rettshjelpsenter som bistår hjemløse og andre fattige
* Claire Brock – gift med Michael Brock; ung og lovende nevrokirurg.
* Arthur Jacobs – seniorpartner hos Drake & Sweeney.
* Barry Nuzzo – mangeårig advokat ved Drake & Sweeney.
* Braden Chance – advokat hos Drake & Sweeney, jobber med eiendoms- 
* Hector Palma – advokatfullmektig for Braden Chance
* Lontae Burton – en hjemløs kvinne med fire barn: Ontario, Alonzo, Dante og Temeko.
* Abraham Lebow – advokat og ansatt ved Mordecai Greens rettshjelpklinikk
* Sofia Mendoza – sosialarbeider, ansatt hos Mordecai Green.
* Tillman Gantry – tidligere hallik med to domfellelser på rullebladet
* Ruby –en hjemløs kvinne med et narkotikaproblem, som Brock forsøker å hjelpe
* Megan – sosialarbeider på et krisesenter for kvinner, og etter hvert Brocks kjæreste

## Referanser